S-25/2019

Mál þetta, sem var tekið til dóms 5. apríl 2019, höfðaði lögreglustjórinn á höfuðborgarsvæðinu með ákæru 15. janúar 2019, á hendur S-kk-þgf S-kk-þgf, kt. 000000-0000, [...]; ,,fyrir eftirtalin umferðarlagabrot á árinu 2018, nema annað sé tekið fram, með því að hafa:

I

Aðfaranótt fimmtudagsins 30. nóvember 2017 í Kópavogi ekið bifreiðinni [...] án gildra ökuréttinda og undir áhrifum áfengis (vínandamagn í blóði mældist 0,76 ‰) vestur Nýbýlaveg og síðan Hlíðarhjalla uns aksturinn var stöðvaður skömmu síðar við Skálaheiði.

Teljast brot þessi varða við 1. mgr., sbr. 2. mgr., 45. gr. og 1. mgr. 48. gr., allt sbr. 100. gr., umferðarlaga nr. 50/1987.

II

Aðfaranótt föstudagsins 19. janúar í Reykjavík ekið sömu bifreið án gildra ökuréttinda, undir áhrifum áfengis og óhæfur til að stjórna bifreiðinni örugglega vegna áhrifa ávana- og fíkniefna (í blóði mældist vínandamagn 0,85 ‰, kókaín 20 ng/ml og tetrahýdrókannabínól 0,8 ng/ml) austur Sæbraut uns aksturinn var stöðvaður skömmu síðar á Sæbraut á móts við Arion banka.

Teljast brot þessi varða við 1. mgr., sbr. 2. mgr., 45. gr., 1. mgr., sbr. 2. mgr. 45. gr. a., og 1. mgr. 48. gr., allt sbr. 100. gr., umferðarlaga nr. 50/1987.

III

Að kvöldi sunnudagsins 4. febrúar í Reykjavík ekið sömu bifreið án gildra ökuréttinda og óhæfur til að stjórna henni örugglega vegna áhrifa ávana- og fíkniefna (í blóði mældist tetrahýdrókannabínól 1,0 ng/ml) vestur Miklubraut við Rauðarárstíg og afrein að Snorrabraut uns aksturinn var stöðvaður skömmu síðar á Snorrabraut við Eiríksgötu.

Teljast brot þessi varða við 1. mgr., sbr. 2. mgr. 45. gr. a., og 1. mgr. 48. gr., allt sbr. 100. gr., umferðarlaga nr. 50/1987.

IV

Að kvöldi miðvikudagsins 20. júní ekið sömu bifreið sviptur ökurétti, undir áhrifum áfengis og óhæfur til að stjórna bifreiðinni örugglega vegna áhrifa ávana- og fíkniefna (í blóði mældist vínandamagn 1,30 ‰ og tetrahýdrókannabínól 2,8 ng/ml) um Miklubraut og inn á Gömlu-Hringbraut uns aksturinn var stöðvaður á bifreiðastæði við Landspítalans við Hringbraut, og við leit á lögreglustöð, í framhaldi málsins, haft í vörslum sínum í buxnavasa 1,93 g af maríjúana sem lagt var hald á.

Teljast brot þessi varða við 1. mgr., sbr. 3. mgr., 45. gr., 1. mgr., sbr. 2. mgr. 45. gr. a., og 1. mgr. 48. gr., allt sbr. 100. gr., umferðarlaga nr. 50/1987 og 2. gr., sbr. 5. og 6. gr., laga um ávana- og fíkniefni nr. 65/1974, sbr. lög nr. 13/1985 og lög nr. 68/2001, og 2. gr., sbr. 1. mgr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

Þess er krafist að ákærði verði dæmdur til refsingar, til greiðslu alls sakarkostnaðar og til að sæta sviptingu ökuréttar skv. 101. og 102. gr. laga nr. 50/1987, sbr. 25. og 26. gr. laga nr. 44/1993, sbr. 18. gr. laga nr. 66/2006, og jafnframt að framangreind fíkniefni, sem hald var lagt á, verði gerð upptæk samkvæmt 6. mgr. 5. gr. laga nr. 65/ 1974 og 2. mgr. 14. gr. reglugerðar nr. 23/2001.“

Af hálfu ákærða er krafist vægustu refsingar sem lög leyfa. Þá gerir verjandi ákærða kröfu um hæfilega þóknun sér til handa.

Ákærði hefur fyrir dómi skýlaust játað að hafa framið þau brot sem honum eru gefin að sök og var farið með mál þetta samkvæmt 164. gr. laga nr. 88/2008 um meðferð sakamála og var það tekið til dóms án frekari sönnunarfærslu eftir að sækjanda og verjanda ákærða hafði verið gefinn kostur á að tjá sig í stuttu máli um lagaatriði og ákvörðun viðurlaga.

Sannað er með skýlausri játningu ákærða, sem er í samræmi við framlögð sakargögn, að hann hafi gerst sekur um þau brot sem honum eru gefin að sök og eru þau réttilega heimfærð til refsiákvæða í ákæru. Ákærði hefur því unnið sér til refsingar.

Ákærði er fæddur [...] og á samkvæmt framlögðu sakavottorði að baki sakaferil sem nær aftur til ársins 2013. Ákærði hlaut ákærufrestun 24. maí 2013 vegna brots við 257. gr. almennra hegningarlaga. Með sektargerð lögreglustjóra 31. maí 2013 samþykkti ákærði greiðslu 34.000 króna sektar fyrir fíkniefnalagabrot. Ákærði gekkst undir sektargerð lögreglustjóra 3. nóvember 2015 þess efnis að ákærði samþykkti greiðslu 270.000 króna sektar og að sæta sviptingu ökuréttar í 14 mánuði fyrir akstur undir áhrifum áfengis og ávana- og fíkniefna og hraðakstur. Með sektargerð lögreglustjóra 7. desember 2016 samþykkti ákærði greiðslu sektar að fjárhæð 60.000 krónur fyrir akstur sviptur ökurétti. Með dómi 2. mars 2018 var ákærði dæmdur til greiðslu 440.000 króna sektar og var sviptur ökurétti í fjögur ár og sex mánuði fyrir akstur undir áhrifum áfengis og ávana- og fíkniefna og án þess að endurnýja ökuskírteini sitt.

Brot þau sem ákærði hefur verið sakfelldur fyrir í máli þessu samkvæmt ákæruliðum I-III voru framin fyrir uppkvaðningu fyrrnefnds dóms frá 2. mars 2018 og verður ákærða því gerður hegningarauki að því leyti samkvæmt 78. gr. almennra hegningarlaga nr. 19/1940.

Samkvæmt framangreindu um sakaferil ákærða og að brotum hans virtum, sbr. 77. gr. almennra hegningarlaga nr. 19/1940, þykir refsing hans hæfilega ákveðin 60 daga fangelsi, en fresta skal fullnustu 30 daga af refsingunni og skal sá hluti hennar falla niður að liðnum tveimur árum frá uppkvaðningu dóms þessa að telja, haldi ákærði almennt skilorð 57. gr. almennra hegningarlaga.

Með vísan til framangreinds ber, í samræmi við kröfugerð ákæruvalds og með vísan til 101. gr. og 102. gr. umferðarlaga nr. 50/1987, að svipta ákærða ökurétti ævilangt frá birtingu dóms þessa að telja.

Með vísan til kröfugerðar ákæruvaldsins, gagna málsins og tilgreindra lagaákvæða í ákæru verða gerð upptæk 1,93 g af maríhúana sem ákærði var með í vörslum sínum 20. júní 2018.

Á grundvelli sakfellingar ákærða, sbr. 1. mgr. 235. gr. laga nr. 88/2008 um meðferð sakamála, verður honum gert að greiða sakarkostnað málsins sem, samkvæmt framlögðu yfirliti sækjanda um slíkan kostnað og með stoð í öðrum gögnum málsins, nemur samtals 368.587 krónum. Þá greiði ákærði þóknun skipaðs verjanda síns, G-kk-ef Á-kk-ef lögmanns, sem þykir hæfilega ákveðin 126.480 krónur að meðtöldum virðisaukaskatti.

M-kvk-nf H-kvk-nf H-kvk-nf, aðstoðarmaður dómara, kveður upp dóm þennan.

DÓMSORÐ:

Ákærði, S-kk-nf S-kk-nf, sæti fangelsi í 60 daga, en fresta skal fullnustu 30 daga af refsingunni og skal sá hluti hennar falla niður að liðnum tveimur árum frá uppkvaðningu dóms þessa að telja haldi ákærði almennt skilorð 57. gr. almennra hegningarlaga nr. 19/1940.

Ákærði er sviptur ökurétti ævilangt frá birtingu dóms þessa að telja.

Ákærði sæti upptöku á 1,93 g af maríhúana.

Ákærði greiði 495.067 krónur í sakarkostnað, þar með talda þóknun skipaðs verjanda síns, G-kk-ef Á-kk-ef lögmanns, 126.480 krónur að meðtöldum virðisaukaskatti.

M-kvk-nf H-kvk-nf H-kvk-nf